Leerling vas wat ander met lepel steek oor middagete | Netwerk24
Ottis krap kop oor mak Proteas
Deur Cara-Lee Dorfling 03 Junie 2019 05:50
’n Oos-Kaapse leerling sal Maandag in die landdroshof in Butterworth verskyn nadat hy glo ’n medeleerling met ’n lepel gesteek het.
Die verdagte (19) het blykbaar ’n ander leerling (19) met ’n lepel aangeval oor kos wat vir middagete by die skool uitgedeel is.
Kapt. Jackson Manatha, polisiewoordvoerder, sê die voorval het Donderdag omstreeks 12:30 by ’n skool in die Zangwa-nedersetting gebeur.
Die slagoffer is na ’n plaaslike hospitaal gehaas, maar is later na ’n hospitaal in Oos-Londen oorgeplaas.
Manatha sê die verdagte is op ’n aanklag van poging tot moord in hegtenis geneem.
Brig. Ngangema Xakavu, bevelvoerder vir die Butterworth-polisiegebied, het die gewelddadige optrede van die leerling ten sterkste veroordeel, asook die slagoffer ’n spoedige herstel toegewens.
Die Oos-Kaapse departement van onderwys het die voorval bevestig en die optrede van die leerling veroordeel.
Mali Mtima, onderwyswoordvoerder, sê die departement sal stappe doen om ’n herhaling van ’n soortgelyke voorval te probeer voorkom. “Ons is ook dankbaar vir die polisie se spoedige optrede, want die veiligheid van leerlinge moet altyd prioriteit geniet,” het Mtima gesê.
Meer oor: Brig. Ngangema Xakavu | Kapt. Jackson Manatha | Oos-Kaap | Steek
Johnson draf steeds voor
Staatsrede: Cyril se volledige toespraak